Frygt for kollision med en drone fik fredag aften Aalborg Lufthavn til at lukke for al flytrafik.

Fredag aften registrerede sikkerhedssystemerne i Aalborg Lufthavn en drone i det lukkede luftrum, der omgiver Aalborg Lufthavn. Dronens tilstedeværelse fik omgående lufthavnen til at lukke luftrummet og afvise alle planlagte fly. -	Der var et passagerfly, som var på vej til at lette, og det blev omgående stoppet og det samme gjorde en af vores redningshelikoptere, som var på vej tilbage efter en opgave for at tanke, forklarer presseofficer Morten Valentin fra Flyvestation Aalborg. Det tog en lille halv time, inden situationen var normaliseret, og passagerfly og redningshelikopter igen kunne benytte lufthavnen. Om dronens ejer er fundet eller hvordan man opdagede dronen, vil Flyvestationen helst ikke oplyse: -	Vi har forskellige systemer, og vi kan se det meste i luften, men mere konkret om hvad og hvordan, kan jeg ikke oplyse, lyder det fra Morten Valentin. Sker flere gange om året Det er langt fra første gang, at en drone tvinger lufthavnen til at lukke luftrummet. Faktisk sker det mellem én og tre gange om året. Alle tilfælde meldes til politiet, der tidligere har fundet frem til dronernes ejere og sigtet dem. Droneflyvning i det lukkede luftrum er nemlig noget, som man ser på med stor alvor. -	Forestil dig hvad der sker, når en fyldt passagerflyver med næsten 300 kilometer i timen kommer ind til landing og en drone rammer forruden. Følgerne kan være katastrofale. Vi taler om situationer, der får stenkast på motorvejen til at blegne. Strafferammen er tårnhøj og man risikerer lange fængselsstraffe, forklarer Morten Valentin. Flyvning med droner er i dag en fritidsbeskæftigelse for masser af nordjyder. Forhandlere anslå,r at der er langt over tusind droner i Nordjylland alene. 1. januar trådte nye EU-regler i kraft på droneområdet, der gør det lettere for borgere at flyve med drone. Derfor forventer Flyvestation Aalborg også, at antallet af sager kan risikere at stige selv om reglerne for flyvning nær lufthavne ikke er ændret. Man skal fortsat holde fem kilometers afstand til civile lufthavne og otte til Flyvestation Aalborg. -	Vores opfordring er, at man sætter sig ordentligt ind i reglerne. Det kan man blandt andet gøre på hjemmesiden www.droneregler.dk. Og så vil jeg bede forældre til børn med droner om, at tage en snak med deres børn. Sæt jer ned og lær dem reglerne. Brug de relevante hjemmesider og de apps, der kan fortælle hvor og hvordan man må flyve, lyder rådet fra Morten Valentin.